Ispanijos transportas

Ispanijos transportas – keleivių ir krovinių pervežimams skirtos infrastruktūros ir transporto priemonių visuma Ispanijoje. Pasižymi plačiu kelių ir geležinkelių tinklu (įskaitant antrąjį ilgiausią greitųjų traukinių tinklą pasaulyje), metropolitenu, oro maršrutais ir uostais. Dėl savo geografinės padėties šalis yra svarbi jungtis tarp Europos, Afrikos ir Amerikos. Pagrindinis susisiekimo mazgas yra sostinė Madridas, esantis šalies centre, iš kurio patogu susisiekti su autonominių regionų sostinėmis.

Ispanijos transportas pasižymi tolimojo susisiekimo traukinių ir miesto metro sistemų integracija, nors istoriškai dėl plačios geležinkelių vėžės, šalis ribotai integravosi su kaimynėmis. Ispanija šiuo metu stengiasi pagerinti susisiekimą su Prancūzijos ir Portugalijos geležinkelių sistemomis, įskaitant greitųjų traukinių linijos tarp Madrido ir Lisabonos finansavimą.

Ispanijoje gerai išvystyta greitkelių sistema. Šalyje yra ir mokamų, ir nemokamų greitkelių.

Šalyje yra tiek tarptautinių, tiek regioninių oro uostų, iš kurių didžiausias yra Madrido Adolfo Suareso tarptautinis oro uostas.

Geležinkelių transportas 

1848 m. šalyje buvo atidaryta pirmoji geležinkelio linija. 2017 m. bendras geležinkelių ilgis šalyje buvo 15 111 km, iš kurių 9 699 km buvo elektrifikuoti. Šiuo metu Ispanijoje yra eksploatuojamos keturios skirtingos geležinkelių vėžės:
 Iberiškoji vėžė (1668 mm): 11 333 km (6 538 km elektrifikuota 3 kV nuolatine įtampa)
 Standartinė vėžė (1435 mm): 2 571 km (visi elektrifikuoti 25 kV kintamąja įtampa)
 Vidutinioji vėžė (1000 mm): 1 207 km (400 km elektrifikuota)
 Siauroji vėžė (914 mm): 28 km (visi elektrifikuoti)

Daugumą geležinkelių valdo Ispanijos valstybinė įmonė „Renfe“. Siaurųjų vėžių geležinkelių linijas valdo „Renfe“ padalinys „Feve“ bei kiti vietiniai atskirų autonominių regionų vežėjai. Šalyje yra siūloma nutiesti naujas arba pertvarkyti senas standartinių vėžių geležinkelio linijas, įskaitant kai kurias plačiųjų vėžių geležinkelio linijas, ypač ten, kur šios linijos jungiasi su gretimųjų šalių geležinkeliais.

1992 m. buvo baigta tiesti pirmoji greitųjų traukinių linija („AVE“), jungianti Madridą ir Seviliją. 2003 m. buvo atidaryta nauja greitojo susisiekimo linija tarp Madrido ir Leridos, o 2008 m. ši linija buvo pratęsta iki Barselonos. Tais pačiais metais buvo atidarytos linijos iš Madrido į Valjadolidą ir iš Kordobos į Malagą. 2010 m. buvo atidaryta „AVE“ linija Madridas-Kuenka-Valensija.

Miestai su metro/lengvųjų geležinkelių sistemomis 

 Alikantė – Alikantės tramvajus
 Barselona – Barselonos metro ir tramvajus
 Bilbao – Bilbao metro ir tramvajus („Euskotren Tranbia“)
 Chaenas – Chaeno tramvajus – baigtas, bet neveikia
 Granada – Granados metro
 Madridas – Madrido metro
 Malaga – Malagos metro
 Mursija – Mursijos tramvajus
 Palma – Palmos metro
 Parla – Parlos tramvajus
 Saragosa – Saragosos tramvajus
 Sevilija – Sevilijos metro ir tramvajus
 Tenerifės Santa Krusas – Tenerifės tramvajus
 Valensija – Valensijos metro
 Veles Malaga – Veles Malagos tramvajus – veiklą nutraukė
 Vitorija-Gasteisas – Vitorijos-Gasteiso tramvajus („Euskotren Tranbia“)

Geležinkelio jungtys su kaimyninėmis šalimis 
  Andora – ne – Andora neturi geležinkelių
  Prancūzija – taip – nauja greitųjų traukinių linija
  Portugalija – taip – ta pati vėžė
  Marokas – ne – siūlomas povandeninis tunelis
  Gibraltaras – ne – Gibraltaras neturi geležinkelių

Tunelis per Gibraltaro sąsiaurį 

2003 m. gruodžio mėn. Marokas ir Ispanija susitarė nutiesti povandeninį geležinkelio tunelį per Gibraltaro sąsiaurį, kad būtų sujungtos šių šalių geležinkelių sistemos.

Greitasis traukinys 
„Alta Velocidad Española“ (sutrumpintai, „AVE“) – Ispanijos greitųjų traukinių tinklas, kurį valdo Ispanijos valstybinė geležinkelių įmonė „Renfe“. Šie greitieji traukiniai važiuoja iki 310 kilometrų per valandą greičiu. Pavadinimas „Alta Velocidad Española“ pažodžiui išverstas iš ispanų kalbos reiškia „Ispanijos greitis“, tačiau net ir inicialai „ave“, reiškiantys „paukštis“ sukuria tam tikrą žodžių žaismą. 2011 m. gruodžio mėn. duomenimis 3 726 kilometrų Ispanijos „AVE“ geležinkelių sistema yra ilgiausias greitųjų traukinių tinklas Europoje bei antras pasaulyje po Kinijos. „AVE“ traukiniai važiuoja specialiuoju greitųjų traukinių bėgių tinklu, kuris priklauso Ispanijos valstybinei geležinkelių infrastruktūros valdytojai „Adif“. Pirmoji linija, kuri sujungė Madridą, Kordobą ir Seviliją, buvo atidaryta 1992 m. Skirtingai nuo likusioje Ispanijoje naudojamos Iberiškosios vėžės, „AVE“ naudoja standartinę vėžę, leidžiančią tiesioginį susisiekimą už Ispanijos ribų. Nors „AVE“ traukinius eksploatuoja Ispanijos valstybinė geležinkelių bendrovė „Renfe“, pagal Europos Sąjungos teisės aktus privačioms įmonėms gali būti leista ateityje eksploatuoti kitų prekių ženklų traukinius.

„AVE“ jungia šiuos miestus:

 Madridas – Valensija
 Barselona – Madridas
 Sevilija – Madridas
 Siudad Realis – Madridas
 Taragona – Madridas
 Valjadolidas – Madridas
 Madridas – Toledas
 Madridas – Kordoba
 Madridas – Elčė

Kelių sistema 

 Iš viso: 805 476 km (2019 m.)
 Greitkeliai: 17 377 km (2019 m.)

Greitkeliai Ispanijoje yra skirstomi į „autopista“ ir „autovía“. „Autopista“ yra automagistralės. 2019 m. duomenimis, Ispanijoje yra 12 255 km kelių, kurie yra Europos TEN-T tinklo dalis. Iš šių 12 255 km, 10 932 km yra greitkeliai. Tiltai sudaro 220 km (2,1 %) šio tinklo, o tuneliai – dar 86 km (0,8 %).

Vandens keliai 
Ispanijoje yra 1045 km vandens kelių, tačiau jie turi nedidelę ekonominę reikšmę.

Vamzdynai 
 Dujų: 7 962 km
 Naftos: 622 km
 Rafinuotų produktų: 3 447 km (2006 m.)

Uostai 

Svarbiausi Ispanijos uostai yra Alchesirasas, Barselona, Bilbao, Las Palmas ir Valensija. Kiti pagrindiniai uostai: Alikantė, Almerija, Avilesas, Chichonas, Ferolis, Huelva, Kadisas, Kartachena, Kasteljon de la Plana, La Korunja, Los Kristianosas, Malaga, Maljorkos Palma, Melilja, Motrilis, Pasaja, Saguntas, Santanderas, Seuta, Sevilija, Taragona, Tenerifės Santa Krusas ir Vigas.

Prekybiniai laivai 

 Iš viso: 169 laivai (1000 bendrojo tonažo ar daugiau)
 Laivai pagal tipą (2006 m. duomenimis):
 Birių krovinių: 9
 Krovininiai: 13
 Cheminiai tanklaiviai: 14
 Konteinerių: 27
 Suskystintų dujų: 9
 Keleivinis: 1
 Keleiviniai/kroviniai: 49
 Naftos tanklaiviai: 15
 Krovininiai laivai-šaldytuvai: 5
 Ro-ro: 20
 Specializuoti tanklaiviai: 2
 Transporto priemonių: 5

Oro transportas 
Vidiniai skrydžiai smarkiai konkuruoja su „AVE“. Pavyzdžiui, prieš atidarant greitųjų traukinių liniją, maršrutas Madridas–Barselona buvo judriausias Europos oro maršrutas. Vis dėlto, oro transportas yra pagrindinė transporto rūšis, jungianti Balearų ir Kanarų salas su žemynine Ispanija.

Oro uostai su asfaltuotais kilimo ir tūpimo takais 
 Iš viso: 96 (2006 m. duomenimis)
 10 000 pėdų (3048 m) ir ilgesni: 16
 8 000–9 999 pėdų (2438-3047 m): 10
 5 000–7 999 pėdų (1524–2437 m): 20
 3 000–4 999 pėdų (914–1523 m): 24
 iki 3 000 pėdų (914 m): 26

Pagrindiniai oro uostai yra Madrido, Barselonos, Maljorkos Palmos, Malagos, Gran Kanarijos, Alikantės ir Tenerifės pietinis.

Oro uostai su neasfaltuotais kilimo ir tūpimo takais 
 Iš viso: 61 (2006 m. duomenimis)
 5 000–7 999 pėdų (1524–2437 m): 2
 3 000–4 999 pėdų (914–1523 m): 15
 iki 3 000 pėdų (914 m): 44

Ispanijoje įsikūrusios oro linijos 
 Iberia
 Air Europa
 Wamos Air
 Vueling
 Binter Canarias
 Pyrenair
 Islas Airways
 EasyJet

Sraigtasparnių aikštelės 
2010 m. duomenimis, Ispanijoje yra 458 sraigtasparnių aikštelės.

Šaltiniai